Sal-aħħar ta’ din is-sena fil-Parlament mistennija tressaq liġi dwar it-trapjanti u d-donazzjonijiet tal-organi. F’dan l-istadju l-liġi qed tkun diskussa fil-kumitat parlamentari tal-affarijiet soċjali. F’Malta hawn kuxjenza favur l-għoti tal-organi iktar qawwija milli hija f’pajjiżi Ewropej izda jidher li għad hemm bżonn qafas legali li jiffavorixxi d-donazzjoni tal-organi. Kważi 90 pazjent qed jistennew li minn ħin għal ieħor jirċievu l-aħbar li nstab l-organu li jaqbel magħhom biex isirilhom trapjant bit-tama li jtejbu l-kwalità ta’ ħajjithom. Tmenin minnhom qed jistennew kilwa, il-bqija qed jistennew li jsirilhom trapjant tal-pulmun, tal-qalb jew tal-fwied. Is-Segretarju Parlamentari tas-Saħħa, Chris Fearne qal li fl-Isptar Mater Dei jsiru trapjanti tal-kliewi, tal-qalb u trapjanti biex tinbidel il-parti ta’ quddiem tal-għajn.  Fl-ewwel seba’ xhur ta’ din is-sena diġà saru 24 trapjanti  mqabbel mat-18-il wieħed li saru s-sena li għaddiet. It-trapjani li saru lokalment kienu kollha ta’ donaturi Maltin. Il-kliewi, il-qalb u l-kornea huma l-uniċi organi li jinżammu Malta filwaqt li organi bħall-pulmun u l-fwied imorru barra minn Malta. Is-sena li għaddiet kien hemm tmien każi ta’ fwied li ntbagħtu barra, għaxar kliewi u żewġ pulmuni. Mill-bidu ta’ Jannar intbagħtu barra 13-il organu fosthom żewġt iqlub. Il-President tat-Transplant Support Group, Alfred Debattista, qal li minkejja li f’ħajjithom ħafna jesprimu x-xewqa li  wara mewthom jagħtu l-organi għadha teżisti l-anomalija li l-aħħar kelma tkun tal-qraba li jistgħu jirrifjutaw anke jekk il-persuna tkun irregistrata bħala doantur b’donor card.